
Text rozhodnutia
Súd: Krajský súd Trenčín Spisová značka: 3CoE/112/2011 Identifikačné číslo súdneho spisu: 3211204097 Dátum vydania rozhodnutia: 25. 01. 2012 Meno a priezvisko sudcu, VSÚ: JUDr. Stanislav Hájiček ECLI: ECLI:SK:KSTN:2012:3211204097.1 Uznesenie Krajský súd v Trenčíne v exekučnej veci oprávneného: Slovenská konsolidačná, a.s., Bratislava, Cintorínska 21, IČO: 35 776 005 proti povinnému Y. X., J. XXX/X, X. B. X., nar. XX.XX.XXXX, o vymoženie 33,19 Eur s príslušenstvom, o odvolaní oprávneného proti uzneseniu Okresného súdu Bánovce nad Bebravou zo dňa 28. septembra 2011, č.k. 4Er/1241/2011-16, jednomyseľne takto r o z h o d o l : Odvolací súd uznesenie súdu prvého stupňa p o t v r d z u j e . o d ô v o d n e n i e : Súd prvého stupňa v napadnutom uznesení žiadosť o udelenie poverenia na vykonanie exekúcie zamietol. Svoje rozhodnutie odôvodnil s poukazom na § 41 ods. 2 písm. f), § 44 ods. 2 Ex. por., § 71 ods. 3 zákona č. 71/1967 Zb. o správnom konaní. Ďalej v odôvodnení uviedol, že oprávnený sa návrhom zo dňa 19.09.2011 domáhal, aby súd prvého stupňa poveril súdneho exekútora JUDr. René Matušku so sídlom v Prievidzi vykonaním exekúcie na základe exekučného titulu - bloku na pokutu nezaplatenú na mieste zo dňa 09.09.2008 č. AA 2596968 vydaného Obvodným oddelením PZ v Novákoch, ktorý nadobudol právoplatnosť dňa 09.09.2008 a vykonateľnosť dňa 25.09.2008. Súd prvého stupňa preskúmaním žiadosti o udelenie poverenia, návrhu na vykonanie exekúcie a exekučného titulu zistil, že exekučný titul nespĺňa požiadavky materiálnej vykonateľnosti, a teda nie je spôsobilým exekučným titulom podľa § 41 ods. 2 písm. f) Ex. por.. Predpokladom pre vedenie exekúcie voči dlžníkovi je vykonateľný exekučný titul, ktorým sa ukladá určitá povinnosť, pričom môže ísť o rozhodnutie súdu alebo iných orgánov alebo inú verejnú listinu. Vzhľadom na uvedené, výkon rozhodnutia bolo možné nariadiť najneskôr 25.09.2011. Súd prvého stupňa na preklúziu prihliada z úradnej povinnosti, preto rozhodol tak, že žiadosť o udelenie poverenia na vykonanie exekúcie zamietol. Proti uzneseniu súdu prvého stupňa podal v zákonom stanovenej lehote odvolanie oprávnený, ktorý poukazuje na skutočnosť, že súd nesprávne vyložil termín nariadiť výkon rozhodnutia a stotožnil ho s procesným úkonom súdu o udelení poverenia na vykonanie exekúcie. Nariadenie výkonu rozhodnutia súdom má iný charakter ako udelenie poverenia na vykonanie exekúcie. Zatiaľ čo nariadenie výkonu rozhodnutia podľa O.s.p. má podobu uznesenia, proti ktorému je možné odvolanie, udelenie poverenia na vykonanie exekúcie nemá všetky atribúty súdneho rozhodnutia. Ak by sa pripustil právny názor súdu prvého stupňa v napadnutom uznesení, oprávnený by sa mohol dostať do právnej neistoty, keďže ďalší postup súdneho exekútora a súdu až do vydania poverenia by nemohol sám ovplyvňovať. Oprávnený je toho názoru, že pre určenie zachovania zákonnej lehoty uvedenej v § 71 ods. 3 zákona č. 71/1967 Zb. je právne významné začatie konania, teda deň doručenia návrhu na vykonanie exekúcie súdnemu exekútorovi podľa § 36 ods. 2 Ex. por.. Podľa predmetného exekučného titulu - bloku na pokutu nezaplatenú na mieste č. AA 2596968 sa rozhodnutie stalo vykonateľným dňa 25.09.2008. Návrh na vykonanie exekúcie bol súdnemu exekútorovi doručený dňa 19.09.2011. Oprávnený je toho názoru, že prekluzívna lehota bola zachovaná a neexistuje právna prekážka, ktorá by bránila udeleniu poverenia na vykonanie exekúcie a samotnému výkonu rozhodnutia súdnym exekútorom. Oprávnený žiada, aby odvolací súd uznesenie súdu prvého stupňa zrušil v celom rozsahu. Odvolací súd preskúmal vec v zmysle ust. § 212 ods. 1 O.s.p. a dospel k záveru, že odvolanie oprávneného nie je dôvodné a uznesenie súdu prvého stupňa je potrebné potvrdiť podľa § 219 ods. 1 O.s.p., pretože je vo výroku vecne správne. Rozhodol bez nariadenia pojednávania odvolacieho súdu v zmysle ust. § 214 ods. 2 O.s.p. Odvolací súd preskúmal všetky rozhodujúce námietky, ktoré boli v odvolaní oprávneným vznesené a v plnom rozsahu sa stotožňuje s právnymi závermi súdu prvého stupňa. Z daného titulu si osvojuje dôvody napadnutého rozhodnutia, na ktoré v celom rozsahu poukazuje v zmysle § 219 ods. 2 O.s.p. a na zdôraznenie správnosti dodáva nasledovné: Podľa ustanovenia § 51 zákona č. 372/1990 Zb. o priestupkoch účinného v čase spáchania priestupku, ak nie je v tomto alebo v inom zákone ustanovené inak, vzťahujú sa na konanie o priestupkoch všeobecné predpisy o správnom konaní. Podľa ustanovenia § 71 ods. 3 zákona č. 71/1967 Zb. o správnom konaní výkon rozhodnutia možno nariadiť najneskôr do 3 rokov po uplynutí lehoty určenej pre splnenie uloženej povinnosti (ods. 1). Exekučný titul - blok na pokutu nezaplatený na mieste č. AA 2596968 nadobudol právoplatnosť dňa 09.09.2008 a vykonateľnosť dňa 25.09.2008. Lehota stanovená pre nariadenie výkonu rozhodnutia začína plynúť odo dňa vykonateľnosti rozhodnutia a je považovaná za lehotu prekluzívnu, to znamená, že po uplynutí lehoty nemožno nariadiť výkon rozhodnutia. Pre určenie zachovania zákonnej lehoty, nie je právne významné začatie konania (okamih doručenia návrhu na exekútorský úrad), ale jeho nariadenie orgánom uskutočňujúcim výkon rozhodnutia, v danom prípade podľa exekučného poriadku rozhodnutím súdneho exekútora, a to upovedomením o začatí exekúcie. V tejto súvislosti odvolací súd uvádza, že exekučné konanie sa začína doručením návrhu oprávneného na vykonanie exekúcie súdnemu exekútorovi, avšak samotná exekúcia začína až vydaním poverenia na vykonanie exekúcie súdnemu exekútorovi. Prvým úkonom samotnej exekučnej činnosti súdneho exekútora je vydanie upovedomenia o začatí exekúcie v zmysle § 47 ods. 1 písm. a) Ex. por., ktorý úkon však môže exekútor vykonať až potom, ako bol exekučným súdom poverený na vykonanie exekúcie. Exekučný titul nadobudol právoplatnosť dňa 09.09.2008 a vykonateľnosť dňa 25.09.2008, prepadná trojročná lehota uplynula dňom 25.09.2011. Pre rozhodnutie súdu prvého stupňa je rozhodujúci stav v čase vydania predmetného uznesenia a v tomto čase bola prekluzívna lehota uplynutá. Odvolací súd preto napadnuté uznesenie súdu prvého stupňa ako vecne správne podľa § 219 ods. 1 O.s.p. potvrdil. Poučenie: Proti tomuto uzneseniu odvolanie n i e j e p r í p u s t n é .

